Bluventra papago

La Bluventra papago (Triclaria malachitacea, laŭ kio konata ankaŭ kiel Malakita triklario), estas specio de papago kaj ununura en la genro Triclaria en la subfamilio Arinae de la familio Psittacidae, de afrikaj kaj amerikaj papagoj. Ĝi estas ĝenerale konsiderata endemia de malsekaj Atlantikaj arbaroj de sudorienta Brazilo, sed estas ankaŭ du nekonfirmitaj registroj el Provinco Misiones en Argentino. Ili vivas tiom alte kiom ĝis 1000 m. super marnivelo.

Ĝi estas relative longvosta papago kun totala longo de ĉirkaŭ 28 cm. Ĝi estas ĝenerale verda kaj la beko estas blankeca. Nur la masklo havas la bluviolkoloran makulon sur la ventro, laŭ kiu ĉi tiu specio estas nomita. Ĝi havas fajfan krion kaj paroj kantas duete, sed ĝi estas tipe sufiĉe silentema kaj tial facile preteratentata.

Ĝi estis registrita manĝanta semojn, fruktojn, florburĝonojn, nektaron kaj kelkajn insektojn. La nesto estas lokita en la kavaĵo de granda arbo aŭ palmo. Ĝi nestas inter septembro (oktobro en Rio Grande do Sul) kaj januaro. La paro estas tre teritoriema dum la reprodukta sezono.

Multo de la originala arbarkovro en ĝia teritorio estis forigita favore al kultivaĵoj kiel tabako kaj bananoj. Nun plejparte limigita al restantaj arbarstrioj sur deklivoj kaj krestoj, kiuj kovras multe malpli ol 10% de la originala teritorio. Antaŭe, oni kredis, ke 5 000 – 10 000 birdoj postvivis, sed lastatempaj pruvoj sugestas, ke ĉirkaŭ 10 000 postvivas nur en la ŝtato Rio Grande do Sul. Gravaj populacioj ekzistas ankaŭ en la ŝtatoj Rio-de-Ĵanejrio kaj San-Paŭlio, sed populaciaj taksoj por ĉi tiuj ne estas haveblaj. Tamen, la nombroj malkreskas tra ĝia teritorio pro pliaj vivejaj ŝanĝoj. La komerco de kaĝbirdoj ne estas konsiderata grava minaco nuntempe, ĉar nur malgranda nombro estas kaptita por la loka merkato, sed tamen sufiĉe da nombroj atingis Nederlandon en la 1970-aj kaj 1980-aj jaroj. Ĝi troviĝas en 14 protektitaj areoj.

 Referencoj 

 Hoppe, D., 2007: Ribeiropapagei – ein neuer Name für die Gelbbauchamazone. Gefiederte Welt, Vol. 131, pp. 173–176 + 210–213.

 Bibliografio 
 Forshaw, Joseph M. & William T. Cooper (1978). Parrots of the World (2a eld.). Melbourne: Landsdowne. ISBN 0-7018-0690-7.

 Juniper, T., kaj M. Parr (1998). A Guide to the Parrots of the World. Pica Press, East Sussex. .

 Eksteraj ligiloj 

Kategorio:Papagoj
Kategorio:Birdoj de Brazilo